กระทรวงแรงงาน ติวเข้มครูต้นแบบการสอบภาษาอังกฤษสำหรับผู้ที่จะทำงานเรือ (Marlins Test)
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า อาชีพบนเรือสำราญ หรือ Shipboard อาจจะเป็นอาชีพที่หลายๆ คนยังไม่คุ้นเคย แต่ในปัจจุบันกำลังขาดแคลนแรงงานเป็นจำนวนมาก เหมาะสำหรับแรงงานที่จบใหม่ และต้องการหาประสบการณ์และโอกาสที่ท้าทาย ด้วยรูปแบบของงานและระยะเวลาการจ้างงานก็จะแตกต่างกับสายงานอื่น คือการทำสัญญาจ้างเป็นระยะเวลา 6-9 เดือน และรองรับรายสูงสุดกว่า 50,000 บาทต่อเดือน โดยการทำงานบนเรือสำราญมีอาชีพหลากหลายอาชีพที่น่าสนใจ ได้แก่ พนักงานดูแลต้อนรับ พนักงานเสิร์ฟบนเรือ แม่บ้าน พ่อครัวหรือแม่ครัว บาร์เทนเดอร์ ช่างภาพ พนักงานนวดในสปา ช่าง เครื่อง เป็นต้น การทำงานดังกล่าวต้องผ่านการสอบ Marlins Test หรือแบบทดสอบภาษาอังกฤษ ที่สอบผ่านทางอินเทอร์เน็ต ใช้วัดระดับความเข้าใจและความสามารถในการเขียน ฟัง อ่าน และพูด รวมถึงการใช้ประโยคต่างๆ ในภาษาอังกฤษสำหรับผู้ที่จะทำงานบนเรือ แต่ยังพบว่าแรงงานไทยยังขาดทักษะด้านภาษาอังกฤษ ทำให้แรงงานพึ่งจบใหม่ขาดโอกาสในการทำงานบนเรือสำราญ กรมพัฒนาฝีมือแรงงานจึงจัดฝึกอบรมครูต้นแบบด้านภาษาอังกฤษ เพื่อให้มีความรู้ความสามารถที่จะไปถ่ายทอดแก่แรงงานที่สนใจไปทำงานบนเรือสำราญ นำไปสู่การเพิ่มทักษะเฉพาะด้านในอาชีพทำงานบนเรือสำราญ ซึ่งจะทำให้แรงงานมีความพร้อมและศักยภาพเพิ่มโอกาสให้กับแรงงานไทยไปทำงานบนเรือสำราญ และผลักดันแรงงานไทยมีงาน มีรายได้ มีคุณภาพชีวิตที่ดีด้านนายชาคริต จิตสร้างบุญ รองหัวหน้าหน่วยการศึกษา โรงรียนมารุสอนอาชีพการเรือสำราญและการโรงแรม เป็นอาจารย์ประจำวิชาภาษาอังกฤษและการบริการ เป็นหนึ่งในผู้เข้าอบรมวิทยากร ต้นแบบ กล่าวว่า ภาษาอังกฤษมีความจำเป็นมากสำหรับแรงงานที่จะไปทำงานบนเรือสำราญ และแรงงานไทยมีจุดอ่อนในด้านนี้มาก จึงจำเป็นอย่างมากที่แรงงานต้องได้รับการถ่ายทอดความรู้ การอบรมครั้งนี้เน้นทักษะภาษาอังกฤษที่แรงงานต้องสามารถสื่อสารได้ ด้วยการนำแบบทดสอบมาเป็นตัวกำหนดหัวข้อในการอบรม พร้อมแนะว่างานบนเรือสำราญยังขาดกำลังแรงงานเป็นจำนวนมาก แม้รายได้ไม่สูง แต่รับเงินเต็มๆ ไม่ถูกหัก และยังมีรายได้อื่นบวกเพิ่มอีก ทำให้มีรายได้มากกว่าครึ่งแสน ซึ่งจะเปิดรับผู้ที่มีอายุระหว่าง 20-45 ปี จึงเป็นอีกหนึ่งทางเลือกของแรงงานที่ต้องการหาประสบการณ์